Jaqueline Cristian a fost învinsă de franţuzoaica de origine rusă Varvara Gracheva cu 3-6, 6-2, 6-3, marţi, în runda finală a calificărilor pentru tabloul principal de simplu al turneului WTA 1.000 de la Roma, dotat cu premii totale de 4.791.105 euro. Jaqueline (25 ani, 68 WTA), principala favorită a tabloului preliminar, s-a înclinat după două ore şi 31 de minute.
Gracheva (23 ani, 88 WTA) a câştigat şi primele confruntări directe cu Jaqueline Cristian, cu 6-4, 6-2, în 2019, în finala de la Chiasso, şi cu 6-2, 6-1 în primul tur la Bad Homburg, în 2023.
Cristian a încheiat partida cu 4 ași, 4 duble greșeli şi a câștigat 67% din punctele jucate cu primul serviciu. De asemenea, ea avut 38% pe al doilea serviciu și a câștigat 86 din totalul de 186 de puncte disputate.
Jaqueline Cristian s-a ales cu un cec de 8.030 de euro şi 20 de puncte WTA.
România are trei jucătoare acceptate direct pe tabloul principal de la Foro Italico în 2024. Sorana Cîrstea, Ana Bogdan și Irina Begu ne reprezintă în capitala Italiei.